《摸鱼儿 其一 遇半完圃作呈外父》
清代·李符

掩重关、绿阴深窈。莺声都在高柳。兰椽添筑松廊小，难认旧时窗牖。

槐雨骤。怅买棹、偏迟已是春归候。梅圆似豆。早屏锦无香，砌苔如洗，闲煞扫花帚。

茅堂静，坐对药奁茶臼。客来便泻红友。横山钿朵飞苍霭，直到逻村溪口。

逋翁后。算人境、诗仙只有冰清叟。渔蓑织就。肯相借门前，风潭百顷，一放钓丝否。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。